钦定古今图书集成/历象汇编/乾象典/第031卷 > 《日月如合璧赋》〈以天地交泰日月贞明为韵〉贾𫗧
## 钦定古今图书集成/历象汇编/乾象典/第031卷 > 《日月如合璧赋》〈以天地交泰日月贞明为韵〉贾𫗧

格天之功兮不宰而成，丽天之象兮乃合其明。躔次
无差，乃可立圭以辨；祯符既叶，必俟重璧而呈。于是
曜阴魄，腾阳精。将周旋而一体，异远近之相倾。时也
万类昭融，四方清泰。激朝辉之杲杲，登夜色之蔼蔼。
悬异象于人间，吐荣光于天外。挺连城之价，谁敢指
瑕；居匹夫之怀，非同贾害。金乌共色，玉兔增鲜。丽万
“室兮瑶台共美，泛千林兮琼树争妍。”变芳流于斜汉，
叠圆影于遥天。落照西沉，若欲抵于昧谷；澄晖东上，
又如返于虞泉。荧煌异质，烛耀非一，抱珥之彩潜销，
如圭之容暗失。于以表元象，明阴骘。瑞至德于尧年，
契昌期于汉日。懿其经纪不忒，明宵有程。联彩徘徊，
似有求于潘子；双形宛转，若可赐于虞卿。既同道以
吻合，亦相推而运行。见乎天则一人有庆，比于王则
百度惟贞。矧今冯相观祲而罔愆，羲和敬授而无阙。
将冥照于幽昧，在宣精于日月。是以灵符必集，休祐
可包。不缩不盈，自契于三年之闰；无偏无党，何忧乎
十月之交。岂止合釆呈姿，和光效异，陵珠星而掩缛，
逗洛水而增媚。东西并耀，疑夹镜于长空；升降相沿，
异藏珍于厚地。然后操觚进牍，赋邦家之盛事。